《一冬无雪和陆放翁梅诗陆句豪誇余句清苦要自不失梅兄本分家风也》
宋代·程公许

清羸怯问黄昏月，呵手寒窗寄幽绝。一枝幽艳枨触人，花与诗人皆本色。

孤山飞鹤舞空去，诗家何曾绝正脉。经营惨澹空亡奇，不如倚笔珊瑚格。

滕六冬来偏放惰，暖日暄风浑坼破。便拟飞章上诉天，怕主林神合连坐。

我昔与梅同谪堕，随分世尘聊赎过。薰天肉食休问渠，万古清芬首阳饿。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。